
[bookmark: TextBodyBegin]Europski parlament,
–	uzimajući u obzir svoje prethodne rezolucije o Indoneziji,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je Andrie Yunus, predstavnik Povjerenstva za nestale osobe i žrtve nasilja (KontraS), u ožujku 2026. u Jakarti napadnut kiselinom nakon snimanja podcasta o remilitarizaciji i sudskom preispitivanju u Indoneziji; budući da je pred vojnim sudom podignuta optužnica protiv četiri člana indonezijske Strateške obavještajne agencije unatoč vjerodostojnim nalazima koji upućuju na uključenost dodatnih počinitelja i mogućih zapovjednih lanaca te da je i dalje prisutna zabrinutost zbog prijenosa tog slučaja iz civilne u vojnu nadležnost;
B.	budući da je aktivist za zaštitu okoliša Muhamed Rosidi, koji se bori protiv nezakonitog rudarenja i krijumčarenja kositra, također bio žrtva napada kiselinom u veljači 2026.;
C.	budući da se prostor za građansko djelovanje u Indoneziji smanjuje, a povećava represija nad borcima za ljudska prava, novinarima, sindikalistima, studentima i aktivistima za zaštitu okoliša, kao i diskriminacija manjina, represija nad kritičarima te nasilje u Papui i Zapadnoj Papui; budući da su nedavnim pravnim reformama vojne ovlasti proširene na civilne sektore, među ostalim u okviru vojnih sudova, čime se ugrožava civilni nadzor, ograničavaju temeljne slobode i stvara rizik da nekažnjivost postane ukorijenjena;
D.	budući da je Indonezija i dalje jedan od strateških partnera EU-a u indopacifičkoj regiji i važan akter u poticanju regionalne sigurnosti;
1.	izražava ozbiljnu zabrinutost zbog napada na Andriea Yunusa i Muhameda Rosidija te zbog šireg obrasca nasilja nad borcima za ljudska prava i zaštitu okoliša u Indoneziji; ističe rizike s kojima se u Indoneziji suočavaju borci za zaštitu okoliša, posebno oni koji razotkrivaju nezakonite ekstraktivne aktivnosti;
2.	poziva vlasti da provedu brzu, temeljitu, transparentnu i neovisnu istragu obaju napada te da pred civilne sudove dovedu sve prekršitelje ljudskih prava, uključujući one koji su ih poticali, kako bi se okončala praksa nekažnjavanja;
3.	duboko je zabrinut zbog vladinih planova koji bi mogli dodatno ograničiti slobodu izražavanja, uključujući nacrte zakona o dezinformacijama, emitiranju i kibernetičkoj sigurnosti te planove za provjeru i certificiranje boraca za ljudska prava kako bi se utvrdilo tko ispunjava uvjete za pravnu zaštitu;
4.	poziva Indoneziju da ponovno razmotri i znatno izmijeni represivno zakonodavstvo te da borcima za ljudska prava, aktivistima za zaštitu okoliša, sindikatima i novinarima zajamči sigurno okruženje bez nadzora, uznemiravanja i odmazde;
5.	potiče Europsku uniju i države članice da pojačaju suradnju s Indonezijom, i to na najvišoj razini i međunarodnim forumima, kako bi se riješio problem sve lošijeg stanja ljudskih prava, posebno u Papui i Zapadnoj Papui, među ostalim u okviru dijaloga o ljudskim pravima između EU-a i Indonezije;
6.	ističe ulogu Indonezije kao strateškog partnera EU-a i ključnog sugovornika u rješavanju regionalnih izazova, od gospodarske sigurnosti i degradacije okoliša do regionalne sigurnosti i slobode plovidbe; poziva Uniju da u svim svojim odnosima s Indonezijom inzistira na izvršavanju obveza u pogledu ljudskih prava, rada i okoliša; poziva Komisiju da financira zaštitu boraca za ljudska prava; naglašava da je u lancima opskrbe važno primjenjivati temeljitu dužnu pažnju;
7.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici, državama članicama EU-a te vladi i parlamentu Indonezije.

